Gy. Bárdos, poslanec: (2001-12-11):
To nehovorí riaditeľ základnej školy s vyučovacím jazykom maďarským, ale riaditeľka školy s vyučovacím jazykom slovenským v Kráľovskom Chlmci. Nie je to iba táto otázka. Pani poslankyňa Aibeková, prečo Dunajská Streda? Preto, lebo tento návrh sme odkonzultovali, prekonzultovali a dovoľte mi, aby som vám povedal, že okres Dunajská Streda je na prvom mieste, čo sa týka chorobnosti aj mortality nádorov hrubého čreva, a práve preto sme tento návrh dali. (Ruch v sále.) To znamená, že nie je to ten spôsob, ako ste vy hovorili. (Hlasy v sále.) I. Presperín, podpredseda NR SR: Ďakujem pekne, pán poslanec. Ďalej vystúpi pán poslanec Mesiarik, po ňom pán poslanec Bajan. Poprosím vás o pokoj, páni poslanci. M. Mesiarik, poslanec: Vážený pán podpredseda, vážené kolegyne, kolegovia, pani ministerka, pokiaľ ma počúva. Dovoľte mi, aby som predložil pozmeňujúci a doplňujúci návrh k návrhu štátneho rozpočtu na rok 2002 s tým, že návrhy, ktoré predložím, smerujú hlavne do akútnych problémov v sociálnej oblasti, do riešenia niektorých vážnych problémov v zdravotníctve, školstve, ale i v sociálnych zariadeniach. Navrhujem celkove navýšiť výdavkovú časť štátneho rozpočtu... I. Presperín, podpredseda NR SR: Prosím vás, aby ste zapli čas pánu poslancovi. M. Mesiarik, poslanec: ... o 110 608 000 korún v nasledovnom členení. V kapitole Všeobecná pokladničná správa navýšiť výdavky oddielu 03 verejný poriadok a bezpečnosť o 10 mil. korún. Tieto prostriedky navrhujem účelovo viazať na realizáciu zákona o poskytnutí jednorazového finančného príspevku príslušníkom československých zahraničných alebo spojeneckých armád, ako aj domáceho odboja v rokoch 1939 až 1945. Tento zákon považujeme za veľmi dôležitý, za zákon, ktorý by mal aspoň takouto formou odškodniť už nie veľkú skupinu ľudí na Slovensku, ktorá si skutočne veľa vytrpela, a sme toho názoru, že návrh o štátnom rozpočte je nedostatočný, aby pokryl aspoň tie zvažované náklady, ktoré v návrhu zákona sú. V kapitole Krajský úrad Košice navrhujem navýšiť výdavky o 27,8 mil. korún a účelovo ich vyčleniť na výstavbu vodovodu pre Základnú školu Bukovec vo finančnej čiastke 1,8 mil. korún, na výstavbu Domu dôchodcov v Nálepkove vo výške 16 mil. korún a na mestskú hromadnú dopravu v Košiciach vo výške 10 mil. korún. Týmto návrhom sledujeme v najpostihnuteľnejšom regióne, akým je región Košice a Košický kraj, aspoň čiastočne eliminovať negatívne sociálne dopady v tých oblastiach, do ktorých navrhujeme čiastky investovať. V kapitole Krajský úrad Banská Bystrica navrhujem navýšiť výdavky o 1,24 mil. korún a tieto účelovo viazať na rekonštrukciu Obchodnej akadémie v Banskej Bystrici. Tí, ktorí to poznáte, myslím, že nie je dôvod, aby som zdôvodňoval, že je toto zariadenie významné v tejto oblasti pre výchovnú oblasť pre mladých ľudí a zároveň je v takom stave, že pokiaľ sa nebudú robiť určité opatrenia, budú vážne problémy, aby zabezpečovala to poslanie, pre ktoré je zriadená. V kapitole Krajského úradu Trnava navrhujem navýšiť výdavky o 942-tisíc korún a tieto účelovo viazať na rozvoj Detského domova v Skalici. Tento detský domov sme viackrát navštívili, plní zvláštne poslanie a funkciu v tejto oblasti a zároveň má vážne problémy, aby zabezpečoval to, na čo je zriadený, hlavne špecifické práce na úseku starostlivosti o deti, ktoré sú v detskom domove a hlavne siroty. V kapitole Krajského úradu Prešov navrhujem navýšiť výdavky o 3,2 mil. a účelovo ich vyčleniť na plynofikáciu budovy Materskej škôlky v Starej Ľubovni vo výške 2 mil. korún a rekonštrukciu budovy Materskej škôlky v obci Plavnica vo výške 1,2 mil. korún. V kapitole Krajský úrad Trenčín navrhujem navýšiť výdavky o 2 803 000 korún s účelovým viazaním na realizáciu projektu Na vlastné nohy v Detskom domove Ilava-Klobušice. Považujeme tento návrh za veľmi dôležitý, pretože práve toto zariadenie robí určité nové formy, nové spôsoby prístupu k deťom v detskom domove. Pokiaľ sa osvedčia, myslím si, že to bude na prospech celého systému činnosti detských domovov. V kapitole Ministerstva zdravotníctva Slovenskej republiky navrhujem navýšiť výdavky o 11,8 mil. korún a účelovo ich vyčleniť na nákup sanitného vozidla pre zdravotnícke zariadenie v meste Partizánske vo výške 1,8 mil. a dostavbu Polikliniky v meste Žiar nad Hronom vo výške 10 mil. korún. Tieto obidva návrhy sledujú, aby sme v problémových regiónoch riešili zásadné akútne problémy, ktoré by mohli pomôcť skvalitniť zdravotnú starostlivosť. V kapitole Ministerstva dopravy, pôšt a telekomunikácií Slovenskej republiky navrhujem navýšiť výdavky na program výstavby ciest vo výške 7 mil. korún. V kapitole Ministerstva životného prostredia Slovenskej republiky navýšiť výdavky na program environmentálnych opatrení o 31 000 684 korún a účelovo ich viazať na vybudovanie kanalizácie v obci Horná Ves vo výške 3,1 mil. korún, čističky odpadových vôd vo výške 7,88 mil. korún v obci Slovenská Ves. Na program rozšírenia vodovodnej siete v obci Králiky vo výške 8,695 mil. korún, na vybudovanie čističky odpadových vôd v obci Limbach vo výške 2 mil. korún a pri klasifikácii 0540 ochrana prírody vyčleniť o 10 mil. korún. Program environmentálnych opatrení považujeme skutočne za veľmi dôležitý a vzhľadom na to, že v návrhu štátneho rozpočtu nie sú pokryté niektoré základné opatrenia, navrhujeme túto kapitolu navýšiť. V kapitole Ministerstva pôdohospodárstva Slovenskej republiky navrhujem navýšiť túto čiastku o 8 mil. korún a účelovo ich vyčleniť na lesoprojekt o 4 mil. korún a ochranu lesného pôdneho fondu o ďalšie 4 mil. korún. V kapitole Ministerstva kultúry Slovenskej republiky navrhujem navýšiť výdavky v časti fondu Pro Slovakia o 1,9 mil. korún a účelovo ich vyčleniť na rekonštrukciu kultúrnej pamiatky gréckorímskokatolíckeho chrámu v obci Kojšov. V kapitole Ministerstva kultúry Slovenskej republiky navrhujem navýšiť výdavky o 375 tis. korún a účelovo ich vyčleniť na dobudovanie amfiteátra v obci Obyce, okres Zlaté Moravce. V kapitole Ministerstva práce, sociálnych vecí a rodiny Slovenskej republiky navýšiť výdavky o 2,580 mil. korún s účelovým viazaním na dobudovanie a prevádzku SOS strediska pre týrané ženy v Rimavskej Sobote. A nakoniec navrhujem zvýšiť rozpočtovú rezervu vlády Slovenskej republiky o 1,5 mil. korún a túto vyčleniť na výstavbu kostola v partizánskej obci Ostrý Grúň. Tieto návrhy, ako som na úvod zdôraznil, sledujú aspoň čiastočné riešenie problémov, ktoré chceme týmto podporiť. Ďakujem pekne. I. Presperín, podpredseda NR SR: Ďakujem. Končím možnosť uplatnenia faktických poznámok, posledný pán poslanec Moric. Pani poslankyňa Aibeková. Nie, už nie. (Ruch v sále.) M. Aibeková, poslankyňa: Ďakujem pekne za slovo. Tak parlamentná fraška pokračuje ďalej a je pikantné, že práve tieto návrhy podávate vy pán poslanec, ktorý ste tu ešte pred pár dňami porovnávali rozpočet s predajnou ženou. Takže toto sa vám skutočne výnimočne podarilo, že práve vy, taký razantný kritik rozpočtu zrazu tu delíte tu tisícku, tam miliónik, tam desaťtisíc, tam stotisíc. Zrejme sa takto chcete odvďačiť svojim bývalým voličom, ale chcem sa vás spýtať, tie milióny, ktoré ste si takto rozdelili, to sú len milióny pre SOP a Stranu zelených alebo ste, nebodaj, niečo prihodili ešte aj LDÚ, ktoré odišlo, a tým vašim nezávislým poslancom. Myslím si, že tým ste asi nič nedali. A pán poslanec, keď vám natoľko záleží na ženách, tak riešte problém týraných žien komplexne, dajte návrh na sprísnenie tých, ktorí sa takto správajú k ženám, rodinám, deťom a ďalším. Taký návrh som od vás nepočula a zrazu chcete prihodiť nejakú sumu pre centrum v Rimavskej Sobote. A čo ostatné ženy po celom Slovensku, ktoré nemajú takéto zariadenia. Prečo ste neprišli s nejakým komplexným návrhom a tieto rozdrobené peniažky ste nedali radšej do vybudovania takéhoto centra, jedného na strednom Slovensku, jedného na západnom. Od vás je toto pán poslanec naozaj farizejstvo. Farizejstvo hrubého zrna, pretože buď buďte červený, alebo buďte zelený, ale nie taký červenkavo zelený. Najprv znosíte rozpočet pod zem a potom si uchmatnete to, čo vám pani ministerka podhodila. Keď sa tá suma spočíta, tak to presne vychádza na tých 12 miliónov, o ktorých tu hovoril pán poslanec Baco. A čím dlhšie pokračujete, tým viac ukazujete, ako sa tu manipuluje s rozpočtom. I. Presperín, podpredseda NR SR: Pán poslanec Šepták. R. Šepták, poslanec: Ďakujem za slovo, pán predsedajúci. V ruke držím poštu, ktorá pravdepodobne došla každému poslancovi, kde sa na nás obracajú požiarnici, školy, jednotlivé organizácie tak, ako to tu bolo povedané už pánom poslancom z maďarskej koalície, že on dával na jednotlivé organizácie. Som neuveriteľne prekvapený a neviem, čo čakáte od tohto, hlavne vy pani ministerka, ktorá tak promptne hovorí, že napríklad pri daniach treba komplexne riešiť túto problematiku. Neviem akým spôsobom si myslíte, že jednou miliardou, ktorá už pomaličky sa stáva byť nafukovacou miliardou, chcete riešiť problémy celého Slovenska, respektíve problémy jednotlivých poslancov. Inak musím uznať, že musela to byť veľmi veľká námaha zozbierať všetky také podnety, ktoré sú tu prednášané jeden po druhom, všetka česť teda pánovi Mesiarikovi, ktorý všetky tieto peniaze, ktoré dostal jeho poslanecký klub, investoval do sociálnej sféry, ktorá je veľmi v žalostnom stave, ale aj tak je to len kvapka v mori, ktorá nejakým významným spôsobom nepomôže, pretože ak chceme niečo riešiť, tak to musíme riešiť úplne iným spôsobom. Nie takýmito tisícami a stotisícami, že niekde zalepíme malú dierku takouto záplatou, kde už vedľa sa nám vytvorí ďalšia dierka, ktorá jednoducho už nebude mať byť čím zaplátaná. A toto ja kritizujem, že tento spôsob v tomto parlamente ešte nebol a toto bude, dá sa povedať, veľká hanba tejto koalície. Ďakujem. I. Presperín, podpredseda NR SR: Pán poslanec Benčat. J. Benčat, poslanec: Ďakujem za slovo, pán predsedajúci, pani ministerka, vážené kolegyne, kolegovia, šou pokračuje, samozrejme, a pokračuje v tých číslach, ako tu boli povedané. Samozrejme, že súhlasím so všetkými týmito požiadavkami a tými návrhmi, ktoré tu boli predložené, veď to je v poriadku, keď sa zaplátajú diery, ale veď ozaj tých dier je hodne. Ja sa znovu pýtam, kde je tá miliarda oddlženia školstva, ktorá mala byť do spustenia VÚC, kde sú tie peniaze, prečo sa nenašli? Uvedomujete si, čo sa bude diať od 1. januára v základnom a strednom školstve vo vyšších územných celkoch a obciach? To nikoho nezaujíma a zaujíma niekoho, že niekde tečie nejaká strecha alebo niekomu nejde vodovod? Aj to treba, samozrejme, ale prečo koaliční poslanci sa dali kúpiť ako lacní Jožkovia, preboha, veď za pár korún ste ochotní predať obrovské alebo ignorovať obrovské nedostatky rozpočtu, ktoré sa tu vyskytujú. To je predsa pod vašu úroveň. Ak takto chcete v budúcnosti vyhrávať voľby, tak, prosím, teším sa na to, aké budete mať preferencie a aké budete mať výsledky v ďalších voľbách. Ďakujem. I. Presperín, podpredseda NR SR: Posledný pán poslanec Moric. V. Moric, poslanec: Ďakujem veľmi pekne, pán predsedajúci. Chcel by som povedať, že pri štátnom rozpočte sa veľmi ťažko posudzuje úmysel, aký by mal byť štátny rozpočet.. V každom prípade každý poslanec môže mať na štátny rozpočet, mal by mať, svoj názor. Ale to, čo bolo predvedené pred chvíľou, tak chvíľu som to počúval, najskôr som si myslel, že je to dobrodružstvo, nejaká londonovka, napríklad Kráľovstvo divočiny. Potom to chvíľu začalo byť tragédia, niečo ako Otelo, ale nakoniec sa to, bohužiaľ, skončilo fraškou, úplne spievanou fraškou, niečo ako Predaná nevesta. Ja sa čudujem pánovi poslancovi Mesiarikovi, ktorý naozaj nevedel rozpočtu prísť na meno, spievaná fraška, opera, nechcem povedať, že k čomu prirovnal pán poslanec Mesiarik tento štátny rozpočet, ale naozaj to, čo predviedol, tak to nemusel robiť, lebo to je hanba. Už som bol pri rozpočte, myslím si, že toto je dvanásty rozpočet, pri ktorom som ako poslanec. Ale nikdy sa z rozpočtu nerobila fraška, ak chcete to trochu tvrdšie, tak „sranda“, ale toto je naozaj, toto nie je ani komunizmus, ani socializmus, toto je „srandizmus“, čo sa tu teraz predvádza, a už vôbec nie kapitalizmus. Ďakujem. I. Presperín, podpredseda NR SR: Pán poslanec Mesiarik bude reagovať. M. Mesiarik, poslanec: Ďakujem za slovo, pán predsedajúci. Ja nemôžem súhlasiť s takými názormi alebo vôbec otázkami, ktoré tu kladiete, že komu ste to pridelili, či aj takým alebo onakým poslancom. Všetky návrhy, ktoré som predniesol, idú k občanom, riešia skutočne sociálnu situáciu, kritickú v niektorých veciach. To nejde ani mne, ani poslancom zelených, ani LDU. Takže ak to tak chápete, prosím, aby ste si názor opravili. A pokiaľ ide o individuálne návrhy, ja nie som poslancom „mazákom“, som tu len tretí rok, ale pamätám sa, že aj z vašej strany, a ja to hodnotím dobre, boli čiastkové návrhy - Detský domov Necpaly a ďalšie niektoré čiastkové návrhy, ktoré bolo treba riešiť, a to nielen v tomto období, ale aj v minulosti a vždy som bol na vašej strane a bol som rád aj za to hrozienko. Nebudem zbytočne ďalej reagovať, pretože vaše vystúpenia sú všeobecné a, prosím, každý má na to názor, nebudem vám to vyvracať. Len môj názor na štátny rozpočet ja nemením, nechcem to porovnávanie opakovať, nemením, ten môj názor je taký, aký je, ale som rád, že aspoň takéto návrhy môžu občanovi pomôcť, pokiaľ to, samozrejme, bude v parlamente schválené. I. Presperín, podpredseda NR SR: Ďakujem. Ďalej v rozprave vystúpi pán poslanec Bajan, po ňom pán poslanec Brocka. V. Bajan, poslanec: Ďakujem pekne, pán podpredseda. Vážené kolegyne, kolegovia, voľne nadviažem na mojich predrečníkov a budem pokračovať. Z rezervy štátneho rozpočtu prvý pozmeňujúci návrh. Na rok 2002 v uvedenej prílohe 6 vyčleniť čiastku 8 miliónov korún. O túto čiastku navýšiť kapitolu Ministerstva hospodárstva a účelovo viazať pre Program rozvoja cestovného ruchu pre obec Šarbov. Druhý pozmeňujúci návrh. Z rezervy štátneho rozpočtu na rok 2002 v uvedenej prílohe 6 navýšiť v kapitole Krajský úrad Prešov v časti bežné výdavky v sume 3 841 000 korún a účelovo viazať pre Divadlo Alexandra Duchnoviča v Prešove. Tretí pozmeňujúci návrh. Zvýšiť výdavky v rozpočtovej kapitole Ministerstva zdravotníctva v oblasti kapitálových výdavkov a účelovo viazať sumu 4 milióny na prístrojové dovybavenie Nemocnice s poliklinikou Partizánske. Ďalej zvýšiť výdavky ministerstva kultúry v oblasti kapitálových výdavkov o sumu 6 mil. korún a účelovo viazať na dobudovanie Saleziánskeho centra v Novej Dubnici. 5 mil. korún a rekonštrukciu sakrálnych stavieb Správa rímskokatolíckeho farského úradu Staré Hory milión korún. Ďalší pozmeňujúci návrh. Zvýšiť výdavky kapitoly Ministerstva školstva Slovenskej republiky v oblasti bežných výdavkov a účelovo viazať pre potreby Katolíckej univerzity v Ružomberku vo výške milión korún. Zvýšiť výdavky kapitoly Ministerstva zdravotníctva v oblasti bežných výdavkov a účelovo viazať sumu 2 mil. korún pre potreby dofinancovania cirkevných stredných zdravotníckych škôl. V kapitole Krajský úrad Trenčín navýšiť a účelovo viazať bežné výdavky vo výške milión korún pre potreby Gymnázia sv. Don Bosca v Novej Dubnici. Po deviate. V kapitole Ministerstva zdravotníctva Slovenskej republiky položka príjmy celkom suma 90 330 000 znížiť o 5 770 000 o príjmy SPAM na sumu 84 560 a o túto sumu znížiť príjmy celej kapitoly. Desiaty pozmeňujúci návrh. V kapitole Ministerstva životného prostredia navýšiť výdavky o 9, 8 mil. korún a účelovo viazať na dobudovanie infraštruktúry obce Breza, program na podporu realizácie environmentálnych opatrení. Po jedenáste. V kapitole Krajský úrad Prešov navýšiť kapitálové výdavky o sumu 8 miliónov a účelovo viazať pre potreby Tretej základnej školy Stropkov. Po dvanáste. V kapitole Ministerstva zdravotníctva navýšiť kapitálové výdavky o sumu 8 miliónov a účelovo viazať pre potreby Nemocnice s poliklinikou Ilava. V kapitole Ministerstva školstva navýšiť kapitálové výdavky o sumu 5 mil. korún a túto sumu viazať pre potreby Trnavskej univerzity Fakulty humanistiky. Po štrnáste. V kapitole Ministerstva zdravotníctva navýšiť časť bežné výdavky o sumu 5 mil. korún a túto sumu viazať pre potreby vybudovania Stanice záchrannej služby Nemocnica s poliklinikou Považská Bystrica. V kapitole Krajský úrad Košice navýšiť výdavky v časti kapitálové výdavky o sumu 1,7 mil. a účelovo viazať sumu 300 tisíc na rekonštrukciu kotolne Základná škola Rakovec nad Ondavou, 1,4 mil. pre potreby rekonštrukcie kotolne v Dome sociálnych služieb pre mentálne postihnuté deti Michalovce. V kapitole ministerstva životného prostredia navýšiť a účelovo viazať sumu 5 miliónov korún na dobudovanie kanalizácie v obci Zalužice program na podporu realizácie environmentálnych opatrení. Sedemnásty pozmeňujúci návrh. V kapitole Ministerstva zdravotníctva v časti kapitálové výdavky navýšiť sumu 3,7 mil. a účelovo viazať na nákup prístrojov pre Nemocnicu s poliklinikou Michalovce. V kapitole Ministerstva zdravotníctva v časti kapitálové výdavky navýšiť sumu 8 miliónov a účelovo viazať na prístrojové dobudovanie chirurgického pavilónu Nemocnice s poliklinikou Liptovský Mikuláš. V kapitole Ministerstva zdravotníctva zvýšiť v časti kapitálové výdavky sumu 9 miliónov a účelovo viazať pre Nemocnicu s poliklinikou Brezno. V kapitole Ministerstva zdravotníctva zvýšiť v časti kapitálové výdavky sumu 9 miliónov a účelovo viazať na prístrojové dobudovanie Nemocnica s poliklinikou Trstená. V kapitole Ministerstva kultúry zvýšiť v časti bežné výdavky sumu 52 miliónov a účelovo viazať na programy Medzinárodný filmový festival Art Film v sume 5 miliónov, Medzinárodná filmový festival Bratislava 5 miliónov, nakrútenie koprodukčného filmu Jánošík 20 miliónov, stabilizácia zamestnancov SND 20 miliónov a v časti MK, to znamená mimoriadne kultúrne aktivity 2 milióny korún. V kapitole Ministerstva zdravotníctva zvýšiť výdavky v časti kapitálové výdavky o sumu 9 miliónov a účelovo viazať na nákup prístrojovej techniky Nemocnica s poliklinikou Topoľčany. V kapitole Ministerstva životného prostredia zvýšiť kapitálové výdavky o sumu 2 milióny a túto sumu účelovo viazať na dobudovanie kanalizácie v obci Pažiť. Zvýšiť výdavky rozpočtovej kapitoly Krajský úrad Trenčín v oblasti kapitálových výdavkov o sumu 3 milióny a účelovo viazať pre Obchodnú akadémiu Partizánske. Viazať v kapitole VPS v časti 0412 riešenie ďalších dopadov nových zákonných úprav sumu 24 miliónov na odškodnenie žijúcich právoplatne odsúdených občanov v rokoch 1948 - 1989. Mám tu ešte tri pozmeňujúce návrhy, ak kolegyne a kolegovia vydržia. Jeden je pomerne rozsiahly, týka sa zdravotníctva. V časti VI rozpočet Fondu národného majetku Slovenskej republiky v tabuľke strana 35, je to posledná kniha rozpočtu, rozpočet Fondu národného majetku Slovenskej republiky na rok 2002 v bode 2 v siedmom riadku č. 502/01 a č. 790/01 ministerstvo zdravotníctva sa suma 3 685 miliónov zvyšuje o sumu 2,5 miliardy na sumu 6,185 miliardy zo zdrojov schválených uznesením vlády Slovenskej republiky č. 502 zo dňa 6. 6. 2001, ide o odlženie a dofinancovanie časti zdravotníckych zariadení. Ďalej v kapitole ministerstvo práce, sociálnych vecí a rodiny sa suma 904 miliónov znižuje o 300 miliónov na sumu 604 miliónov s účelovým určením na nástroje na aktívnu politiku zamestnanosti a pokladá sa, respektíve v kapitole Veobecná pokladničná správa v oddiele 09 vzdelanie, doplňuje sa položka 09.8.0724002 investície do športových zariadení v sume 300 mil. korún, celková suma tohto oddielu sa zvyšuje zo sumy 245,5 mil. korún na sumu 545,5 mil. korún. Posledný pozmeňujúci návrh. Ide o určitú alternatívu návrhu, ktorú dal kolega Finďo, a to, že sa zvýši z VPP o nie z 300 miliónov, ale na 504 miliónov. Ak ste ho pozorne sledovali, viete asi, o čo ide. Ja sa pokúsim prečítať celý pozmeňujúci návrh. V § 6 sa slová „vo výške 14 % z vymeriavacieho základu 2 700 Sk“ nahrádzajú slovami „vo výške 14 % z 59 % vymeriavacieho základu 5 000 korún. Druhý pozmeňujúci návrh. V § 7 písm. a) sa číslica „45“ nahrádza číslicou „10“. V § 8 sa slová „vo výške 14 % z vymeriavacieho základu 2 700“ nahrádza slovami „vo výške 14 % zo 70,7 % vymeriavacieho základu 5 000 korún“. Po štvrté v časti A bežné výdavky. Bežné transfery z tohto štátom platené poistné príloha č. 1 k zákonu sa číslica „2266791“ nahrádza číslicou „23369791“, čiže zvýšiť štátom platené poistné asi o 704 mil. korún. V časti A bežné výdavky, bežné transfery, z toho dotácie právnickým osobám a fyzickým osobám, podnikateľom sa číslica „12295806“ nahrádza číslicou „11791806“. V kapitole Ministerstva zdravotníctva SR stĺpec 640 bežné transfery prílohy č. 3 sa číslica „15298419“ nahrádza číslicou „16757985“. Siedmy pozmeňujúci návrh v rámci tohto balíka je: V kapitole Ministerstva práce, sociálnych vecí v stĺpci 640 bežné transfery sa číslica „24610478“ nahrádza číslicou „23359109“. Ďalej súčasťou toho návrhu je, aby v druhom bode účelové prostriedky zapracované v kapitole Ministerstvo zdravotníctva sa z číslice „14961549“ nahradila, aby sa táto číslica nahradila číslicou „16421118“. V druhom bode účelové prostriedky zapracované v kapitole Ministerstvo práce, sociálnych vecí odporúča sa, aby číslica „904 000“ nahradila číslicou „400 000“. Ide o tých avizovaných 504 mil. korún. Uvedenými opatreniami sa dostane zvýšenie prostriedkov zdravotného poistenia platené štátom a Národným úradom práce o 1,6 mld. Sk. Chcel by som povedať, že ti bola reakcia aj na požiarnikov. Chcem povedať, že návrh, ktorý predložil kolega Vavrík, samozrejme, bude náš klub podporovať. Iste ste si všimli, že drvivá väčšina týchto pozmeňujúcich návrhov išla predovšetkým do oblasti zdravotníctva a sociálnych vecí a kultúry. Ďakujem pekne za pozornosť s tým, že predpokladám, že nájdeme pochopenie pre niektoré z týchto pozmeňujúcich návrhov a klub SDK podporí návrh štátneho rozpočtu. (Hlasy v sále.) I. Presperín, podpredseda NR SR: Ďakujem. Posledná s faktickou poznámkou pani poslankyňa Aibeková. Končím možnosť prihlásiť sa ďalej. Ďalej pán poslanec Tatár. Pani poslankyňa Aibeková je posledná. Prosím. P. Tatár, poslanec: Ďakujem pekne za slovo. Chcem povedať, že tieto vystúpenia reprezentantov klubov majú jednu vec spoločnú, všetci žiadajú schodky, deficit, proste budúci dlh štátneho rozpočtu. Vrátim sa kvôli tomu ešte aj k vystúpeniu, ktorým začal pán Kozlík, keď sa vyhrážal, že už na budúci rok bude predkladať on alebo niekto z jeho kolegov rozpočet, musím ísť do minulosti a povedať, že všetky ich návrhy boli antiekonomické a sľuby boli založené na dlhu a investičné alebo rozvojové impulzy, ktoré on spomína, to ekonómom musí zježiť vlasy na hlave a upozorňujem, a teda nielen pána Kozlíka, že John Mayatkenes už zomrel a s ním aj teória o oživení pomocou spotreby, ktorá sa vždy utopila v inflácii a zvlášť pre malú ekonomiku Slovenska, ktorá je otvorená. Toto jednoducho je zhubné. Ale, bohužiaľ, aj to, čo robila Mečiarova vláda, že robila deficit, sa presťahovalo do Dzurindovej vlády a hovorím, opakujem, štvrtýkrát sa nevyužila príležitosť a verejná podpora na zásadné zmeny, reštrukturalizáciu a ukončenie deficitného financovania. My jednoducho to budeme opakovať neustále, pretože to je jediná možná budúcnosť pre verejné financie. Chcem povedať, že všetky čiastkové návrhy sú dobré, ale keď sa niekde dá, upozorňujem, že všade inde potom bude chýbať, a keď sa tu hovorí o tom, ako sa kupčí s miliónmi pre jednotlivé poslanecké kluby, tak špeciálne SDKÚ prišla aj s tým, že by malo byť viac alebo menej žien v politike. Ja hovorím, že to dopadne podobne, že tu pri reformách nejde o počet žien, ale o počet zbabelcov. To je pre vás zbabelcov, ktorí nie sú schopní urobiť reformy a ja si myslím... I. Presperín, podpredseda NR SR: Vypli ste sa, pán poslanec. P. Tatár, poslanec: ... teda si myslím, že toto je hlavný problém a kým neurobíme štrukturálne reformy, tak o žiadnych takýchto návrhoch dlhodobo nemôžeme diskutovať, že by stabilizovali rozpočet. Všade chýbajú peniaze. (Zaznel zvuk časomiery.) I. Presperín, podpredseda NR SR: Pán poslanec Brňák. P. Brňák, poslanec: Ďakujem pekne, pán predsedajúci. Keď predseda parlamentu pán Migaš, oboznamoval tento parlament, že po skončení rozpravy vystúpi v mene poslaneckých klubov jeden zástupca v rozsahu dvanástich minút, všetci sme očakávali, že tieto vystúpenia, vlastne záverečné vystúpenia pred hlasovaním o štátnom rozpočte budú zásadné a principiálne vystúpenia jednotlivých politických strán k samotnému štátnemu rozpočtu. Bohužiaľ, ukazuje sa, že skutočne už v tom čase bolo asi všetko jasné, akým spôsobom sa bude handrkovať na záver a podotýkam, po skončení rozpravy, pán predsedajúci, čiže v podstate ak bola skončená rozprava, nebola, ako ukazuje pán spravodajca, takže beriem späť, ale ak by bola skončená, že bolo by to maximálne nemiestne. Chcem povedať, že vlastne tento spôsob, ako sa bude teraz rokovať o spornej miliarde Sk, je korupciou zo strany vlády Slovenskej republiky voči poslancom vládnej koalície. Veľa sa dnes hovorí o korupcii, o koreňoch korupcie, ale treba povedať, že toto je exemplárny príklad politickej korupcie zo strany predstaviteľov vlády voči poslancom vládnej koalície. Ja by som prijal asi taký postup, že pani ministerka mala vystúpiť a mala povedať, že vzhľadom na bezprostredný národnoštátny záujem Slovenskej republiky, ako ho deklaruje vláda, ktorým je vstup do NATO, vstup do Európskej únie, máme priority iného charakteru a iného významu, ak od tohto sa má odvíjať všetko ostatné. Zvýšenie financií pre obranu, pre Národný bezpečnostný úrad, ďalej na reformu súdnictva, na potvrdenie a zvýšenie príjmov pre verejného ochrancu práv, to sú veci, ktoré sú vyčítané z týchto inštitúcií. Tam pani ministerka a vláda mlčí a rozdáva z deravého mešca mince jednotlivým poslancom vládnej koalície. (Zaznel zvuk časomiery.) I. Presperín, podpredseda NR SR: Pán poslanec Jasovský.